1. **Να βρείτε ποιες από τις υπογραμμισμένες δευτερεύουσες προτάσεις του παρακάτω κειμένου είναι ονοματικές και ποιες επιρρηματικές.**

Όταν μιλάμε στο τηλέφωνο, το μικρόφωνο της συσκευής μας μετατρέπει τα ηχητικά κύματα της φωνής μας σε αντίστοιχα ηλεκτρικά κύματα. Τα σήματα αυτά, αφού ταξιδέψουν με τα καλώδια του τηλεφωνικού δικτύου, φτάνουν στη συσκευή του συνομιλητή μας, για να μετατραπούν πάλι σε ηχητικά κύματα. Αυτή την εποχή, επειδή ζούμε τη σταδιακή μετάβαση στο χώρο της ψηφιακής τεχνολογίας, έχουμε στόχο την πλήρη «ψηφιοποίηση» όλων των τεχνολογιών με τις οποίες μεταβιβάζουμε πληροφορίες.

 Επιθυμούμε να έχουμε ένα ενιαίο τηλεπικοινωνιακό δίκτυο. Πιστεύουμε ότι αυτό θα μπορεί να αναλάβει όλες τις νέες εφαρμογές.

 Από τον τύπο (διασκευή)

1. **Στις παρακάτω περιόδους να βρείτε τις δευτερεύουσες ονοματικές προτάσεις και να προσδιορίσετε το συντακτικό τους ρόλο (αν λειτουργούν ως υποκείμενο, αντικείμενο ή επεξήγηση)**.
* Διαδίδεται πως θα παραιτηθεί από τη θέση του γραμματέα του κόμματος.
* Αποφάσισε τι θέλεις επιτέλους να κάνεις στη ζωή σου.
* Πρόσεξε μήπως χάσεις το αεροπλάνο. Δε μου είναι καθόλου ευχάριστο να πηγαίνω σε τέτοιου είδους συγκεντρώσεις.
* Πρόσεξε πώς θα του μιλήσεις.
* Πιστεύω πως στο τέλος θα καταλάβει το λάθος του.
* Είχε πάντα την αγωνία, μήπως χάσει τη δουλειά του.
* Σκέφτηκα ότι θα ήταν καλύτερα να πήγαινες ο ίδιος εκεί.
* Δε σκέφτηκα να του δώσω το τηλέφωνό μου για να με ειδοποιήσει.
* Επισημαίνουμε κάτι πολύ σημαντικό, ότι η τήρηση του συντάγματος επαφίεται στον πατριωτισμό των Ελλήνων.
1. **Στις παρακάτω περιόδους να βρείτε τις δευτερεύουσες επιρρηματικές προτάσεις και να προσδιορίσετε ποια επιρρηματική σχέση δηλώνουν.**
* Τα παιδιά πηγαίνουν στο σχολείο, για να μάθουν γράμματα.
* Δεν του είπα τίποτα, γιατί τον είδα θυμωμένο.
* Περάσαμε τόσο ωραία, ώστε πήραμε την απόφαση να ξαναπάμε στο νησί.
* Αν κάνεις φασαρία, θα αναγκαστώ να σε βγάλω έξω από το δωμάτιο.
* Αν και προσπάθησα πολλές φορές να τον μεταπείσω, αυτός παρέμεινε σταθερός στην απόφασή του να φύγει.
* Καθώς το πλοίο απομακρυνόταν από το λιμάνι, ένιωσα για μια στιγμή ότι δε θα ξαναγύριζα ποτέ.
* Έγινε διακοπή ρεύματος την ώρα που μαγείρευα.
1. **Ποιες από τις παρακάτω δευτερεύουσες προτάσεις πρέπει να χωριστούν με κόμμα από τις προτάσεις από τις οποίες εξαρτώνται;**
* Φοβάται μήπως τον δουν.
* Δε θυμούμαι αν ήταν κι αυτός εκεί.
* Κοίτα πόσοι δεν επικροτούν τα λεγόμενά σου.
* Ήταν τόσο αδύναμος ώστε να μην μπορεί να σταθεί στα πόδια του.
* Ήθελα να μαντέψω τι ώρα τάχα να ‘ναι.
* Δεν είμαι τέτοιος ώστε να μη μου έχεις εμπιστοσύνη.
* Κάποιοι παρουσιάζονται ως μεγάλοι καλλιτέχνες ενώ δεν έχουν ταλέντο.
* Αναρωτιόμουν πώς έγινε το κακό.
* Δεν καταλάβαινα γιατί δεν ήξερα αγγλικά.